《狼山观海》
清代·晓青

一片濛濛太古色，翠凤青鸾开羽翼。扪萝蹑屐步步奇，天地文章入胸臆。

松桧森凉鸟道悬，凌空素手挥云烟。僧伽塔中悄无语，缥缈风铃时一喧。

楼台炜煌逼天阙，近海犹疑蜃气结。洄混灏溃穷秘区，此中洲岛难分别。

天水微茫古至今，飓风涛滚当昼阴。却瞻向望两失据，骇慄胆魄神骎骎。

蓬莱仙山渺何许，我欲从之学轻举。长揖尘氛谢世人，眼前龌龊将辞汝。

作者简介：晓青，字确庵。主苏州华山方丈。有《高云堂集》。